Source: http://www.druckeria.ro/tag/craiova/
Timestamp: 2020-04-08 05:41:29+00:00

Document:
craiova Archives - Druckeria
Răzvan Gorovei, nerăbdător să joace în fața galeriei alb-violete: „Nici în Liga I nu vezi așa ceva”
Compartimentul ofensiv al divizionarei secunde Politehnica Timișoara a primit, de curând, o nouă întărire. Răzvan Gorovei, jucător de talie ridicată, dar și de sclipire tehnică, vine tocmai din Iași să aducă un plus de creativitate și eficiență jocului de atac al formației pregătite de Sorin Brîndescu. Mijlocașul ofensiv în vârstă de 22 de ani a ajuns la o înțelegere cu alb-violeții în primă fază până la finalul actualului sezon, însă colaborarea se poate prelungi în vară.
Răzvan Gorovei a bifat aproape o jumătate de oră în amicalul susținut astăzi de Politehnica, în compania formației de Liga a III-a CSM Lugoj. „A fost un test bun pentru noi, înainte de începerea campionatului, pentru a pune la punct toate aspectele jocului. Și mâine mai avem un test, deci putem lucra în continuare la unele lucruri. Trebuie să reușim să tragem o linie până la începutul campionatului. Nimeni nu are postul asigurat, locul de titular trebuie câștigat. Cel mai important e însă să nu ne accidentăm în această perioadă”, a concluzionat Gorovei, aflat la primul amical jucat pentru Poli pe teren propriu.
Ieșeanul s-a alăturat Politehnicii la finalul primei săptămâni de pregătire. A efectuat cantonamentul de la Băile Herculane alături de alb-violeți, unde a convins staff-ul tehnic cu privire la calitățile sale. După aproape patru săptămâni alături de gruparea timișoreană, Gorovei și-a exprimat primele impresii despre noua sa echipă.
„Mă simt foarte bine la Poli. Și pe internet m-au întâmpinat mulți suporteri ai echipei, mi-au urat bun venit și le mulțumesc pe această cale pentru că mă sprijină. Sunt mulțumit, din toate punctele de vedere, de conducere, de staff, de colegi. Echipa chiar mi-a lăsat o impresie foarte bună, sunt jucători valoroși aici, care au caracter și sunt serioși. Asta contează cel mai mult, dacă avem seriozitate, ne putem îndeplini obiectivele pe care ni le-am propus”, a declarat Gorovei.
Noul jucător cu profil ofensiv al Politehnicii nu se află la prima experiență în ligile superioare. A debutat la o vârstă fragedă la prima echipă a CSMS Iași, iar apoi a pus umărul la promovarea actualei reprezentante a Craiovei în Liga I. După o altă experiență în „B”, la Săgeata Năvodari, a suferit o accidentare gravă, care l-a scos din circuit o perioadă îndelungată. Revenirea sa în fotbal s-a produs abia în toamna anului trecut, când a evoluat pentru Știința Miroslava, formație din eșalonul al treilea.
„E un nou început pentru mine, din toate punctele de vedere. După cum știți, o bună perioadă am lipsit din fotbal, am suferit o accidentare de care nici nu vreau să-mi mai amintesc. Sunt bucuros că domnul profesor (n.r. Sorin Brîndescu) îmi dă șansa să joc și mă ajută la revenirea mea în prim-planul fotbalului românesc. Poate la vară îmi voi prelungi contractul, nu se știe niciodată, dar acum îmi doresc să ajut echipa să ajungă acolo unde îi e locul după părerea mea, adică în prima ligă. E o echipă cu mulți suporteri, care sunt dornici să-și revadă echipa acolo sus”, spune Gorovei.
De altfel, atmosfera creată de suporterii alb-violeți e unul dintre motivele pentru care Răzvan Gorovei nu a stat prea mult pe gânduri atunci când i s-a propus să vină la Timișoara.
„Chiar sunt fascinat, e ceva ieșit din comun ca din ligile inferioare să îți susții echipa în acest mod. Nici în Liga I nu am văzut așa ceva. E ceva foarte, foarte frumos, îi apreciez și le mulțumesc pentru că sunt atât de aproape de echipă. M-am informat înainte să vin, am văzut atmosfera de aici, e foarte frumos. Am văzut și meciuri în care echipa a pierdut, iar suporterii continuau să cânte”, a mai afirmat ieșeanul.
Răzvan Gorovei poate evolua atât ca mijlocaș ofensiv, cât și ca atacant. Se remarcă printr-o tehnică foarte bună, ținând seama de înălțimea sa (1.86m). „Joc și mijlocaș ofensiv, dar și atacant lateral. Cel mai bine mă simt pe postul de mijlocaș ofensiv, unde cred eu că pot oferi randamentul maxim. Am viteză în joc, pot să scot destul de ușor adversarul din joc”, a mai spus Gorovei.
Născut la 18 mai 1994 la Iași, Răzvan Gorovei e cotat la 75.000 de euro în acest moment de către site-ul transfermarkt.de.
Filed Under: Poli Timisoara, Stire de ultima ora Tagged With: craiova, csms iasi, iasi, politehnica, razvan gorovei, sageata navodari, stiinta miroslava, timisoara
Liga a III-a | Ighiu se împiedică în Gorj; Giarmata, răpusă de la punctul cu var de Cisnădie
Szabolcs Szekely & co. nu au reușit să spargă barajul defensiv al gorjenilor (Foto: absport.ro)
Prima zi cu fotbal de Liga a III-a din acest an a adus și prima surpriză în C4. Performanța Ighiu, formație ce a iernat pe treapta a treia a podiumului, a fost ținută în șah la Rovinari, unde n-a reușit decât o remiză albă cu Pandurii II Târgu Jiu. Ploaia n-a fost semn de belșug nici pentru cele două timișene programate astăzi, Millenium Giarmata și CSM Lugoj irosind puncte pe teren propriu. Tot astăzi, Cetate Deva a fost aproape de o victorie externă, în fieful echipei din Filiași, dar s-a văzut egalată în minutul 88.
(S. Lupu, 23 – pen., I. Petrescu, 74 – pen.)
Timișenii rămân unica echipă fără punct agonisit pe teren propriu și după prima etapă a returului. Pe un teren îmbibat cu apă, băieții lui Răzvan Leucă s-au văzut învinși de Măgura Cisnădie, deși au controlat în bună măsură partida. Oaspeții s-au impus pe arena „Nicu Moraru” cu 2-0, ambele goluri fiind reușite din lovituri de pedeapsă. Mai întâi, în minutul 23, fostul gugulan Sabin Lupu a deschis scorul de la punctul cu var, pentru ca în minutul 74 să vină rândul căpitanului Ionuț Petrescu să transforme. De precizat că Giarmata a avut o bară în minutul 78, la lovitura de cap a lui Ștefan Blănaru.
Millenium Giarmata (antrenor Răzvan Leucă): Luca – Fl. Olariu, Dăruială, Soare, Diarra, R. Artimon, M. Olariu, Mașniță, Blănaru, S. Stoica, Trifu. Au mai intrat Dumiter și Diarra.
Măgura Cisnădie (antrenor Ioan Luca): Căbuz – D. Popa, Bălașa, Oiță, Medeșan, Săulescu, I. Petrescu, Unguru, S. Lupu, Ad. Radu, Fotescu. Au mai intrat Gombar, Nasta, Moisi și Necula.
Una dintre candidatele la promovare, Performanța Ighiu, s-a împiedicat chiar în prima rundă a returului. Pe terenul îmbibat cu apă de la Rovinari, trupa lui Adorian Himcinschi nu a reușit decât o remiză albă, în fața „satelitului” Pandurilor Târgu Jiu. Oaspeții l-au avut din primul minut în avanposturi pe Szabolcs Szekely, însă experimentatul atacant s-a întrecut în ratări. În partea secundă, a intrat în joc și golgheterul seriei, Romică David, însă nici el nu a putut sparge barajul defensiv al tinerilor gorjeni. În urma acestui rezultat, formația din Alba s-ar putea îndepărta la opt puncte de liderul ASU Politehnica, în cazul în care alb-violeții se vor impune mâine, la Motru.
Pandurii II Târgu Jiu (antrenor Claudiu Mocioi): Lazar – Trucan, Celea, Brânzan, Miroiu, Tudor, Pârcălabu, Șendroiu, Dănăricu, Cocină, Mărgărit. Au mai intrat Predescu, C. David, Hemelic și Dodoi.
Performanța Ighiu (antrenor Adorian Himcinschi): Bodea – Rodean, Ov. Turuș, Potopea, Cornea – Fetița, Oniche, Negură, Ghiunghiuș – S. Turuș, Szekely. Au mai intrat Weiner, R. Moga, R. David și Buda.
Remiză albă, pe un teren greu practicabil, pe stadionul „Tineretului”. Lugojul lui Cosmin Petruescu a fost ținut în șah de tinerii Craiovei, pregătiți din această iarnă de Bogdan Vrăjitoarea. Timișenii n-au reușit să-și apropie victoria, deși oaspeții au încheiat meciul în inferioritate numerică. Ce-i drept, eliminarea lui Drăghici, pentru cumul de cartonașe galbene, s-a produs în prelungiri, prea târziu pentru ca lugojenii să poată profita de situație.
CSM Lugoj (antrenor Cosmin Petruescu): Rusu – Rotea, Mardare, Miculescu, Roșie – Pântea, Vlădia, Poiană, Dobricean, Mânecan – Porcescu. Au mai intrat Ardelean, Precupanu, Olariu și Pleșcan.
CSU II Craiova (antrenor Bogdan Vrăjitoarea): Vlad – Ghincea, Dina, Drăghici, Luică, Hodea, Florea, Armășelu, Surugiu, Neacșu, Iuga. Au mai jucat Manea, Gianiniu, Puțintelu și Rodeanu.
(N. Popescu, 88 / Mintaș, 69)
Tot pe un teren greu, îmbibat cu apă, s-a jucat și confruntarea dintre Filiași și Deva. După mai bine de o oră de joc fără gol în întâlnirea de pe arena craioveană Petrom Chimia, oaspeții au deschis scorul în minutul 69, prin fostul jucător al Bihorului, Mintaș, cu o lovitură de cap. Gazdele au salvat în cele din urmă un punct, grație reușitei lui Nicu Popescu, lovitură de cap după un corner, în minutul 88.
CSO Filiași (antrenor Ionel Luță): Lascu – Orban, Istudor, Lupu, Neacșu – N. Popescu, Georgescu, Maiernici, Petcu – Stoichițoiu, Duriță. Au mai intrat Pârvuică, Petcu și Obeanu.
Cetate Deva (antrenor Marius Sârbu): Raț – Kelemen, Mintaș, Dosan, Doboș – Vajda, Buzducea – Șaucă, Făgărășanu, Grunță – Lintaru. A mai intrat Suciu.
Mâine, de la ora 15, se dispută ultimele trei partide ale etapei a XVI-a:
CS Ineu stă în această rundă.
Filed Under: Fotbal Tm, Stire de ultima ora Tagged With: cetate deva, cisnadie, craiova, csm lugoj, filiasi, giarmata, performanta ighiu, szabolcs szekely
Ionuț Vucea, golgheterul liderului la jumătatea campionatului: „A fost cel mai bun an al meu”
Ionuț Vucea a marcat de 5 ori pentru ASU Politehnica în turul campionatului (Foto © Emanuel Titus Iliesi)
ASU Politehnica iernează pe primul loc în C4, la o distanță de trei lungimi față de principala urmăritoare, deși nu a avut un marcator pursânge, la fel ca în returul ediției trecute. După plecarea lui Tavi Drăghici – autor a 30 de goluri pentru alb-violeți în sezonul de primăvară -, formația de pe Bega s-a bazat pe grupul unit format de antrenorul Sorin Brîndescu, având astfel cei mai mulți marcatori în actualul sezon al Ligii a III-a – 10 – la egalitate cu Metalurgistul Cugir. Totuși, la mijlocul sezonului, golgheterul liderului e Ionuț Vucea, mijlocașul de bandă reușind să scuture de cinci ori plasele porților adverse.
Pentru mijlocașul în vârstă de 25 de ani, anul 2015 a fost cel mai bun al carierei. A fost o prezență constantă la ASU Politehnica, atât în sezonul promovării din „D”, cât și în primul tur de campionat din Liga a III-a, fiind și ferit de accidentări în toată această perioadă.
„A fost un an destul de greu, prin prisma faptului că am muncit foarte mult. Am avut perioade în care am fost extrem de solicitați. Dar dacă e să vorbesc doar de mine, a fost cel mai bun an al meu, atât pe plan fotbalistic, cât și pe plan personal. Mă bucur că nu m-am accidentat, am reușit să particip la toate antrenamentele și să joc în toate meciurile, mai puțin cel în care am fost suspendat. Un an reușit. Am terminat pe primul loc, iar această realizare ne dă încredere și pentru viitor”, a declarat Vucea.
Oarecum surprinzător, mijlocașul originar din Orșova e golgheterul echipei la mijlocul campionatului. Ionuț Vucea admite însă că îi place la nebunie senzația golului, chiar dacă postul pe care joacă nu îl recomandă drept un marcator prolific.
„Cred că fiecare fotbalist își dorește să marcheze, iar atunci când marchezi, prinzi încredere. Pentru mine, golul e foarte important, chiar dacă nu mă caracterizează din punctul de vedere al postului. Dar sunt puțin egoist și vreau să marchez la fiecare meci, trebuie să recunosc acest lucru”, a spus Vucea, autor a 5 goluri în acest sezon în C4.
Cu siguranță, momentul de care Vucea își va aduce aminte cu cea mai mare plăcere e finalul partidei cu „satelitul” Craiovei, când mijlocașul polist a marcat golul victoriei în ultima secundă. „Pentru mine, cel mai frumos meci a fost, cu siguranță, cel cu Craiova. Să dai golul decisiv în ultima secundă… Pur și simplu nu mai știam să mă bucur. Toată lumea a fost fericită”, a povestit Vucea.
Pentru ASU Politehnica, turul de campionat a fost peste așteptări. Chiar și așa, echipa a avut două sincope, la Lugoj și Becicherecu Mic. Ionuț Vucea spune însă că el și colegii săi au reușit să treacă ușor peste momentele mai puțin plăcute ale toamnei.
„La orice echipă, la orice nivel, se poate întâmpla să apară sincope. Dar noi avem un grup unit, un antrenor care a reușit să ne țină uniți, care ne-a făcut să realizăm că fiecare meci e important. Iar atunci când jucăm cu jumătăți de măsură, când nu ne concentrăm, plătim. Dacă ne dorim să fim acolo, sus, nu ne mai permitem pași greșiți. Dar cred că am depășit cu bine momentele dificile din acest tur. Am pierdut de două ori, dar am ținut capul sus și am mers mai departe”, a mai spus Vucea.
Mijlocașul lui ASU Politehnica nu consideră că, dintre celelalte competitoare din C4, se remarcă o echipă anume care să fie mai periculoasă, socotind fiecare meci din acest sezon ca fiind dificil. „Nu știu dacă a fost un adversar mai dificil decât altul. Până la urmă, pentru noi toate meciurile au fost grele. Nu mai jucăm în Liga a IV-a, să putem câștiga cu diferențe de la patru goluri în sus”, a mai spus Vucea.
Ionuț Vucea se află la mijlocul celui de-al treilea sezon în tricoul lui ASU Politehnica. Jucătorul născut la 21 septembrie 1990 a mai evoluat în carieră la Poli II Timișoara, AC Recaș, Rova Roșiorii de Vede și, din 2013, la ASU Politehnica.
Filed Under: Poli Timisoara, Stire de ultima ora Tagged With: asu politehnica, craiova, draghici, ionut vucea, orsova
Răzvan Ghinescu, despre căderea alb-violeților din repriza a doua: „A fost o nebunie”
ASU Politehnica ș-a trecut în cont trei puncte extrem de importante în deplasarea de la Deva. Alb-violeții au tremurat însă serios pentru victorie, conturată abia în final, grație reușitei de 3-2 semnate de Flavius Tulcan. Timișorenii au condus cu 2-0 până în minutul 70, dar apoi gazdele au revenit spectaculos, reușind să egaleze situația de pe tabelă.
Răzvan Ghinescu, marcatorul celui de-al doilea gol al timișorenilor de la Deva, spune că găsește cu greu explicații pentru căderea echipei sale din repriza secundă.
„Nu îmi dau seama ce s-a întâmplat în repriza a doua. Practic, de la pauză, de când am revenit pe gazon, a fost o nebunie. Relațiile de joc n-au mai funcționat, nu ne-a mai ieșit nimic. Deva a venit peste noi, ne-au dominat, au controlat jocul autoritar în repriza a doua. S-au mai întâmplat astfel de momente și în meciurile trecute. Cred că ele vin pe fond de oboseală la anumiți jucători. Poate e și vorba de relaxare, deși nu cred. Domnul profesor chiar ne-a spus la pauză să nu ne uităm la tabelă, să jucăm și în repriza a doua ca la 0-0”, a spus Ghinescu după meciul de la Deva.
Decarul lui ASU Politehnica a rămas, în schimb, plăcut impresionat de Cetate Deva. Hunedorenii au coborât pe locul 13 după această rundă, un loc pe care Ghinescu îl consideră neconform cu realitatea.
„La cum a jucat în meciul cu noi, nu cred că își merită locul. E o echipă cu jucători foarte buni, jucători experimentați, vine și lume multă la meciuri. Nu cred că e o echipă de locul 12”, a mai spus Ghinescu.
ASU Politehnica rămâne în vârful clasamentului, distanțându-se la șase puncte de echipa pe care majoritatea specialiștilor o consideră drept principala contracandidată la promovare, Metalurgsitul Cugir. „Noi ne pregătim la fiecare antrenament, dăm totul. Sperăm să o ținem tot așa și să realizăm tot ce ne-am propus. Cu toții ne dorim să promovăm în Liga a II-a”, e de părere Răzvan Ghinescu.
ASU Politehnica va reveni pe „Știința” la finele săptămânii viitoare. Sâmbătă, 21 noiembrie, liderul va primi vizita echipei CSU II Craiova, într-un meci ce va începe la ora 14.
Filed Under: Poli Timisoara, Stire de ultima ora Tagged With: asu politehnica, cetate deva, craiova, metalurgistul cugir, razvan ghinescu
Liga a III-a | Revenire cu ghinion pentru Mama Mia la Becicherecu Mic; Deva salvează un punct de la 0-2 la Craiova
Ighiul ex-ceferistului Himcinschi, la primul eşec afară (Foto: absport.ro)
Etapa a IX-a din C4 a programat astăzi doar trei partide, însă surprizele nu au lipsit. Mama Mia s-a întors pe terenul din Becicherecu Mic cu un eşec surprinzător, 0-1 în faţa Ineului. Tot o victorie scurtă a reuşit şi Măgura Cisnădie, pe teren propriu, în faţa unei formaţii până în prezent neînvinse în deplasare, Performanţa Ighiu. Cel mai spectaculos joc al zilei s-a disputat însă la Craiova, unde Cetate Deva a revenit de la 2-0 pentru “satelitul” prim-divizionarei din Bănie.
Mama Mia Becicherecu Mic – CS Ineu 0-1
Revenirea în localitatea de baştină a fost cu ghinion pentru Mama Mia. Trupa lui Sorin Bălu a cedat la limită în faţa formaţiei din Ineu, care izbutise prima victorie abia în runda precedentă. Unicul gol al partidei a fost marcat de Ciocan, în minutul 20. Timişenii ar fi putut egala chiar la faza următoare, când au beneficiat de un penalti, însă Dan Silaghi a nimerit transversala de la punctul cu var.
Mama Mia Becicherecu Mic (antrenor Sorin Bălu): R. Miklos – Motreanu, Artimon, Todorov, Negruț – Radu, Luță, Zurbagiu, Niță – Bîrză, Silaghi. Au mai intrat Mărginean, Jichici şi Tăbăcaru.
CS Ineu (antrenor Cristian Sculici): Bujor – Zdrențan, Wild, Tudoroiu, Hulbăr – Bier – Popovici, Kocsis, Stănaia, Ciocan – Huțanu. Au mai intrat Tomuţ, Maşniţă, Ciobanu şi Şulumberchean
Măgura Cisnădie – Performanţa Ighiu 1-0
Formaţia din Sibiu a reuşit să oprească seria de invincibilitate a Ighiului din deplasare. Măgura s-a impus la limită, printr-un penalti transformat de Negruţ în minutul 63, după ce tot el fusese incomodat de Potopea. Etapa viitoare, gruparea din Alba va primi vizita celor de la ASU Politehnica, într-un meci ce se va disputa pe stadionul “Cetate” din Alba Iulia.
Măgura Cisnădie (antrenor Ioan Luca): Căbuz – Vladu, Natea, Bâra, Moisi – Beza – I. Petrescu, Stănică, Ad. Radu, D. Tătar – Neguţ. Au mai intrat Cocoş, Bârză, Bobeş şi Al. Barbu.
Performanţa Ighiu (antrenor Adorian Himcinschi): R. Bodea – Rodean, Ov. Turuș, Potopea, Cornea – B. Bărculeț, Oniche, Negură, Al. Giurgiu – R. David, S. Turuș. Au mai intrat Buda, Moga, Bălaş şi Fetiţa.
CSU II Craiova – Cetate Deva 2-2
Cel mai spectaculos meci al zilei s-a disputat la Craiova. “Satelitul” prim-divizionarei din Bănie a condus cu 2-0 în faţa Devei, prin golurile lui Sergiu Jurj (min. 48) şi Mazarache (min. 48). Cu toate acestea, trupa lui Marius Sârbu a reuşit să salveze un punct, prin “dubla” semnată de Şaucă, în minutele 68 şi 83.
CSU II Craiova (antrenor Daniel Mogoşanu): Popescu – Ghincea, Drăghici, Hreniuc, Luică – Petre, Ciocoteală, Armăşelu, Iuga – Jurj, Mazarache. Au mai intrat Stancu, Căle, Căpăţână şi Hodea.
Cetate Deva (antrenor Marius Sârbu): Iancău – Dosan, Boldea, Doboş, Grunţă, Vajda, Şoit, Şaucă, Unguranu, Buzducea, Lintaru. Au mai intrat Pribac, Kelemen şi Suciu.
C4, etapa a IX-a:
Măgura Cisnădie – Performanța Ighiu 1-0
Minerul Motru – CSO Filiași
Metalurgistul Cugir – Pandurii II Târgu Jiu
ASU Politehnica – Național Sebiș
CSM Lugoj va sta.
Filed Under: Fotbal Tm, Stire de ultima ora Tagged With: becicherecu mic, cisnadie, craiova, deva, mama mia, performanta ighiu
Liga a III-a | Lugojul mai face o victimă de calibru: 4-1 cu Metalurgistul; Sebișul e lider temporar
Etapa a 6-a din Liga a III-a a programat astăzi un meci extrem de așteptat, la Lugoj. Localnicii și-au confirmat forma bună, reușind să mai răpună o pretendentă la locurile fruntașe, Metalurgistul Cugir, și nu oricum, ci cu un scor ce nu mai are nevoie de comentarii: 4-1! Național Sebiș a preluat fotoliul de lider, cel puțin până mâine, grație victoriei scurte de astăzi, în fața „satelitului” Craiovei. Consemnăm, de asemenea, prima victorie pentru Millenium Giarmata, venită tocmai la Ișalnița.
CSM Lugoj – Metalurgistul Cugir 4-1
CSM Lugoj nu se dezminte! Băieții lui Cosmin Petruescu au demonstrat că victoria din urmă cu două săptămâni, cu ASU Politehnica, n-a fost un simplu foc de paie. Miculescu & co. au surclasat astăzi Metalurgistul Cugir, după o repriză secundă excepțională reușită de timișeni. Sergiu Precupanu a deschis scorul în minutul 4, însă oaspeții au reușit egalarea chiar înainte de pauză, prin Goșa, care a punctat din penalti. Partea a doua a fost un galop de sănătate pentru bănățeni, care s-au desprins prin reușitele lui Precupanu (49), Vlădia (64) și Porcescu (85).
CSM Lugoj (antrenor Cosmin Petruescu): P. Iordache – Rotea, E. Miculescu, Loga, Roșie – Vlădia – Precupanu, Mînecan, Poiană, Dobricean – Velcotă. Au mai intrat Porcescu, Stoichescu, Ardelean și B. Dobra.
Metalurgistul Cugir (antrenor Marius Opric): Dragotă – Bold, Goşa, Piko, Şt. Radu, L. Moldovan, Chelaru, M. Neagu, Afrapt, Itu, I. Radu. Au mai intrat Necșulescu, Huțanu, Cârstean și Ghergar.
„Felicit jucătorii pentru rezultat, care se datorează muncii în echipă. Nu facem nuntă după această victorie, așa cum nu am făcut înmormântare după primele două etape. Metalurgistul și-a propus să promoveze, nu întâmplător a terminat pe locul secund anul trecut, nu întâmplător a realizat campania de transferuri. Scorul este puțin prea sever după aspectul jocului, să nu uităm că la 1-1 Afrapt a ratat o ocazie mare”, a spus antrenorul Lugojului, Cosmin Petruescu, citat de ziarulunirea.ro.
„Ne-am bătut singuri, în prima repriză am controlat jocul, dar am primit gol pe o neatenție. Am fost neinspirat prin titularizările lui Dragotă și Șt. Radu, ultimul pe postul de fundaș stânga. Noi am jucat, dar la 3-1, pe fondul greșelilor personale, am căzut, încasând goluri din faze ce nu spuneau nimic. Nu abandonăm lupta pentru promovare”, a spus și antrenorul Cugirului, Marius Opric, coform aceleiași surse.
CSO Filiași – Millenium Giarmata 0-2
Călătorului îi șade bine cu drumul. O zicală pe care am putea-o parafraza pentru Giarmata, căreia pare să-i șadă bine în… deplasare. Băieții lui Răzvan Leucă și Alin Molcuț au bifat astăzi prima victorie stagională, pe terenul din Ișalnița, 2-0 cu CSO Filiași. Ambele goluri au fost înscrise de Diarra, în minutele 20 și 62. Toate cele cinci puncte ale „milenarilor” au venit de pe teren străin. Acasă e deocamdată secetă pentru timișeni, una ce se va mai prelungi, deoarece etapa viitoare Giarmata va avea pauză.
Iată echipa utilizată de Millenium în victoria de astăzi: Luca – Soare, Gârba, Domșa, Ciobănică – Leucă – Gaiță, M. Olariu, Corlățeanu, Fl. Olariu – Diarra. Au mai intrat Costea, Stoica, Butură și Kalanyos.
Sebișul lui Călin Cojocaru a preluat șefia în C4
Național Sebiș – CSU II Craiova 1-0
Național Sebiș face pași mărunți, dar siguri. Trupa ex-„milenarului” Călin Cojocaru a bifat astăzi o victorie scurtă pe teren propriu, 1-0 cu CSU II Craiova. Singurul gol al întâlnirii a fost marcat de timișoreanul Gelu Velici. De altfel, la arădeni și-a consemnat astăzi debutul și un alt ex-polist, fundașul Andrei Dăruială. Cu aceste trei puncte, Național e lider, cel puțin până mâine, depășind plutonul echipelor cu 12 puncte.
Național Sebiș (antrenor Călin Cojocaru): Păduraru – Rosenblum, Stupu, Neacșu, Cherecheș – Avramescu, Mihuța – Rus, Unguru, Călin – Velici. Au mai intrat Lazea, Susanu, Dăruială și Stegaru.
CSU II Craiova (antrenor Daniel Mogoșanu): Popescu – Ghincea, Ciocoteală, Hreniuc, Luică – Armășelu, Iuga, Căle – Stancu, Petre, Manea. Au mai intrat Gîrbiță, Scarlat, Căpățână și Peter.
În cel de-al patrulea meci disputat astăzi, Pandurii II a remizat acasă, la Rovinari, 2-2 cu Măgura Cisnădie. Iată însă rezultatele complete de astăzi și restul meciurilor programate în etapa a 6-a:
ACSO Filiași – Millenium Giarmata 0-2
Pandurii II Târgu Jiu – Măgura Cisnădie 2-2
FC Hunedoara – Mama Mia Becicherecu Mic
Performanța Ighiu – CNS Cetate Deva
Filed Under: Fotbal Tm, Stire de ultima ora Tagged With: cisnadie, craiova, csm lugoj, filiasi, giarmata, metalurgistul cugir, national sebis, pandurii
Liga a III-a | Mama Mia se impune la Lugoj; Filiași învinge la scor de neprezentare „satelitul” Craiovei
Georgescu a marcat în poarta echipei ce l-a împrumutat la Filiași (Foto: gds.ro)
Runda a doua din Liga a III-a a programat trei jocuri în seria a 4-a vineri după-amiază. Dueluri interesante și rezultate pe care le-am putea numi, într-o oarecare măsură, surprinzătoare. CSM Lugoj rămâne fără punct după două runde, fiind întrecută la limită pe teren propriu de cojudețeana Mama Mia. Pe „Chimia”, CSO Filiași n-a avut emoții în fața echipei secunde a Craiovei, în timp ce Ineul s-a întors cu un punct de la Rovinari, din disputa cu Pandurii II.
CSM Lugoj – Mama Mia 0-1
De necrezut! CSM Lugoj, una dintre formațiile pe care mulți dintre cei implicați în fenomen o catalogau printre favorite chiar la promovare, are zero puncte după două etape. Înfrângerii din prima etapă, de pe terenul Craiovei II, i-a urmat vineri insuccesul cu Mama Mia. Trupa pregătită de Sorin Bălu a dat lovitura în minutul 80, prin Silaghi, la o fază creată de veteranul Luță. Un succes care readuce gruparea mutată la Gara Mare pe linia de plutire și mai spală din rușinea eșecului din prima rundă, 2-5 cu Metalurgistul Cugir.
CSM Lugoj (antrenor Cosmin Petruescu): Iordache – Rotea, Miculescu, Loga, Roșie – Olariu, Vlădia, Mânecan, Poiană – Ardelean, Stoichescu. Au mai intrat Dobricean, Precupanu, Porcescu și Tătar.
Mama Mia (antrenor Sorin Bălu): R. Miklos – Ștefănescu, Telescu, Todorov, Motreanu – Z. Radu, Luță, Zurbagiu, Niță – Silaghi, Bârză. Au mai intrat R. Artimon, Centea, Jichici și Negruț.
Pandurii II – CS Ineu 0-0
După ce a avut o vacanță prelungită, stând în prima etapă, CS Ineu s-a întors cu un punct prețios din deplasarea de la Rovinari, cu Pandurii II Târgu Jiu. Iar importanța acestei remize e cu atât mai mare cu cât a fost obținută în condiții de inferioritate numerică, fundașul dreapta al zărăndanilor, Popovici, fiind eliminat în minutul 87. Un joc în care ambele echipe s-au zbătut, înfruntând și vremea caniculară, însă fără sorți de izbândă.
Pandurii II (antrenor Claudiu Mocioi): Oprița – Trocan, Negrescu, Celea, Constantin – Bîrlan, Pîrcălabu, Dodoi, Șendroiu – Cocină, Mărgărit. Au mai intrat Predescu, Brânzan și Dănăricu.
CS Ineu (antrenor Cristian Sculici): Bujor – Popovici, Wild, Tudoroiu, Hulbăr – Tomuț, Bier – Kocsis, Stănaia, Ciocan – Filimon. Au mai intrat Huțanu, Mașniță, Clej și Bun.
CSO Filiași – CSU II Craiova 3-0
Surprinzătoare, cel puțin prin proporțiile scorului, victoria obținută de Filiași în fața „satelitului” Craiovei. În derby-ul doljean al etapei, disputat pe arena „Chimia”, s-a intrat la pauză cu scor egal pe tabelă, 0-0. Partea secundă a aparținut însă trupei antrenate de Viorel Cojocaru, care a deschis scorul la doar un minut de la reluare, prin Vlad Georgescu, un jucător împrumutat chiar de la Craiova II. Scorul a căpătat proporții până la final, grație loviturilor de pedeapsă transformate de Fotescu în minutele 60 și 89.
CSO Filiași (antrenor Viorel Cojocaru): Nica – Tudorache, Bălașa, Lupu, Neacșu – Moraru, N. Popescu, Georgescu, Maierici – Fotescu, Bălă. Au mai intrat Petcu, Simcea, Obeanu, Pârvuică.
CSU II Craiova (antrenor Daniel Mogoșanu): L. Popescu – Ghincea, Ciocoteală, Drăghici, Luică – Gârbiță, Dinu, Manea – Căle, Jurj, Iuga. Au mai intrat Căpățână, Scarlat și Buzărnescu.
C4, etapa a II-a:
CSO Filiaşi – CSU Craiova II 3-0
Astăzi, ora 17:00
Millenium Giarmata – ASU Politehnica
Metalurgistul Cugir – Măgura Cisnădie
FC Hunedoara – Performanţa Ighiu
Cetate Deva stă
Filed Under: Fotbal Tm, Stire de ultima ora Tagged With: craiova, filiasi, ineu, lugoj, mama mia, pandurii, silaghi, vlad georgescu

References: CSM 
 CSM 

CSM 
 csm 

CSM 

CSM 

CSM 

CSM 
 csm 
 CSM 

CSM 
 CSM 

CSM